Die Stormers se jong JD Schickerling wonder seker wat hy die rugbygode aangedoen het. Met De Jager én Etzebeth langs die kantlyn, sou dit dalk ’n uitstaande geleentheid gewees het om te sien wat Schickerling (22) op toetsvlak kan vermag, maar hy is ook lank buite aksie met ’n boarmspierbesering. Menige kenners bestempel hom as ’n toekomstige Bok.
Ruan Botha, die Haaie se kaptein, is nog ’n opsie wat Rassie Erasmus, die Bok-breier, kan oorweeg. Botha (26) was in 2017 ’n lid van die Bok-groep wat in November in Europa getoer het, maar hy het nie speelkans gekry nie.
Hy is oor die hoof gesien toe Erasmus vroeër vanjaar 15 Haaie na ’n beplanningskamp genooi het, maar as hy goed kan vertoon in die laaste twee Super-wedstryde voor die Junie-toetstydperk, kan hy die Bok-breier moontlik oortuig om hom ’n kans te gee.